**ELŐTERJESZTÉS**

**A Gazdasági és Városstratégiai Bizottság 2018. február 12-i ülésére.**

**Javaslat a Jókai M. u. 9. szám alatti ingatlan pályázati felhívásának elfogadására**

Tájékoztatom a Tisztelt Bizottságot arról, hogy a 98/2017.(IV.27.) Kgy. számú határozattal a közgyűlés elfogadta a 2017. évi vagyonkoncepciót, amely a Jókai M. u. 9. szám alatt található „lakóház, udvar” megnevezésű ingatlan 18.000.000,- Ft értéken történő értékesítését is tervbe vette.

Tájékoztatom a Tisztelt Bizottságot arról, hogy a Versenyeztetési Szabályzat 7. pontja szerint a pályázatra szóló felhívást a vagyonrendeletben meghatározott tulajdonosi jogok gyakorlója írja ki. A Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 8. § (1) b.) pontja szerint a forgalomképes önkormányzati ingatlan és ingó vagyon tekintetében a (2)-(3) bekezdésben, meghatározott kivételekkel a tulajdonosi jogokat 15 – 35 millió forint közötti egyedi forgalmi értékhatár esetén a forgalomképes ingatlan és ingó vagyon esetén a gazdasági ügyeket ellátó bizottság gyakorolja.

4705 hrsz-ú Jókai M. u. 9 szám alatti 2415 m2 nagyságú „lakóház, udvar” megnevezésű ingatlan a Tóth Szakértő Iroda Kft. által 2018. január 22-én kelt forgalmi értékbecslés szerint 18.400.000,- Ft forgalmi értékű.

Az ingatlan értékbecslése az előterjesztés 1. számú, a pályázati felhívás pedig a 2. számú melléklete.

A Gazdasági és Városstratégiai Bizottság az ajánlatokat az ajánlattevő által vállalt vételár nagysága, ami legalább a kikiáltási ár összege, az ingatlan hasznosítási elképzelései illetve az ajánlattevőnek a vételár megfizetésének módjára és határnapjára tett nyilatkozata együttes értékelésével bírálja el.

A fentiekre tekintettel kérem a Tisztelt Bizottságot, hogy az előterjesztést megtárgyalni, a pályázati felhívást – az előterjesztés 1. számú melléklete -, és a határozati javaslatot elfogadni szíveskedjenek.

Szombathely, 2018. február 6.

**/: Dr. Puskás Tivadar :/**

**Határozati javaslat**

**…./2018. (II.12.) GVB határozat**

A Gazdasági és Városstratégiai Bizottság Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 8. § (1) bekezdés b) pontjában kapott felhatalmazás alapján a szombathelyi 4705 hrsz.-ú, Jókai M. u. 9. „lakóház, udvar” megnevezésű ingatlanra vonatkozó pályázati felhívást – az előterjesztés 2. számú mellékletével egyező tartalommal – elfogadja.

Az ingatlan vételára minimum bruttó 18.400.000,- Ft

A Gazdasági és Városstratégiai Bizottság az ajánlatokat az ajánlattevő által vállalt vételár nagysága, ami legalább a kikiáltási ár összege, az ingatlan hasznosítási elképzelései illetve az ajánlattevőnek a vételár megfizetésének módjára és határnapjára tett nyilatkozata együttes értékelésével bírálja el.

**Felelős:** Dr. Puskás Tivadar polgármester

Lendvai Ferenc, a Gazdasági és Városstratégiai Bizottság elnöke

(végrehajtásért: Lakézi Gábor, a Városüzemeltetési Osztály vezetője)

**Határidő:** pályázat kiírására 2018. február